***TLAČOVÁ SPRÁVA***

***Bratislava, 22. apríl 2015***

**Dnes predpoludním odštartovala v Bratislave najväčšia preventívna akcia v oblasti ústneho zdravia, aká sa kedy na Slovensku uskutočnila, a ktorú študenti zubného lekárstva pripravili pre širokú verejnosť. Pred nákupným centrom Eurovea si rozložili veľkokapacitný stan, v ktorom budú od 10. do 18. hodiny inštruovať okoloidúcich o správnej technike čistenia zubov a informovať ich o zásadách ústnej hygieny a prevencie. Následne počas takmer 2 týždňov navštívia ďalších 18 slovenských miest s cieľom uskutočniť zhruba   
7000 inštruktáží. Roadshow po slovenských mestách nazvanú SPOLU ZA ZDRAVÝ A KRÁSNY ÚSMEV organizuje Slovenský spolok študentov zubného lekárstva s významnou podporou Lekárskej fakulty UPJŠ v Košiciach.**

***„Podujatia v duchu hesla ‚Keď neprídu pacienti do ambulancie, musia ísť (budúci) lekári do ulíc‘ sa organizačne zúčastnia študenti zubného lekárstva   
z 3 slovenských lekárskych fakúlt. Organizačný tím, ktorí na príprave roadshow pracuje už od vlaňajšieho leta, tvorí takmer 30 ľudí. Celú logistiku počas akcie musí zvládnuť 6 študentov a ďalších takmer 90 bude v 19 mestách školiť ľudí v oblasti ústnej hygieny,“*** hovorí vedúci projektu „Spolu za zdravý a krásny úsmev“ Jakub Bavlšík, študent 4. ročníka Lekárskej fakulty Univerzity Pavla Jozefa Šafárika v Košiciach v odbore Zubné lekárstvo.

Roadshow začína 22. apríla 2015 v Bratislave, pokračuje 23. apríla v Komárne a Nitre, 24. Apríla v Trnave a Leviciach, 26. apríla v Piešťanoch a Bojniciach,   
27. apríla v Trenčíne a v Banskej Bystrici, 28. apríla v Považskej Bystrici a Martine, 29. apríla sa uskutoční v Žiline a Poprade, 30. apríla v Levoči a Michalovciach,   
1. mája v Spišskej Novej Vsi a Bardejove, 4. mája v Prešove a 5. mája v Košiciach.

 

**Ako vznikla táto myšlienka?**

***„Predchodcom tohto projektu bol program pre širšiu verejnosť ‚Dni zdravého úsmevu‘, ktorý sa realizoval na lokálnej úrovni po prvý krát v roku 2011. Študenti zubného lekárstva v rámci neho inštruovali o správnej ústnej hygiene, pričom sa ukázal prínos a dôležitosť takejto akcie. Chceli sme ju rozšíriť aj do ďalších miest a osloviť tak oveľa viac ľudí. Preto sme pripravili pred dvoma rokmi prvú celoslovenskú roadshow, a vďaka podpore mnohých našich partnerov sme sa mohli tentoraz vydať už na tretiu takúto cestu,“*** konštatuje prezidentka Slovenského spolku študentov zubného lekárstva Barbora Ďurčanová, študentka 5. ročníka na Lekárskej fakulte Univerzity Komenského v Bratislave.

Napriek stúpajúcemu záujmu o ústne zdravie a informovanosti ľudí o tejto téme, sa Slovensko stále nachádza na vrcholu rebríčka vo výskyte zubného kazu.

***„Pri predchádzajúcich podujatiach sme sa presvedčili o tom, že ľuďom veľakrát chýbajú komplexné informácie a správne návyky v oblasti ústnej hygieny. Napríklad nepoužívajú zubnú niť, medzizubnú kefku alebo takzvanú single kefku, čo sú takisto dôležité pomôcky v starostlivosti o chrup a ďasná. Účastníci boli napríklad často presvedčení, že si nezavedú do medzizubného priestoru ani najmenšiu medzizubnú kefku a pri inštruktáži sme ich presvedčili o tom, že sa tam pri správnej technike použitia zmestí aj stredná či dokonca väčšia medzizubná kefka... Takýto individuálny prístup spojený s praktickou inštruktážou má oveľa väčší efekt ako teoretické prednášky. Preto je našim cieľom je zrealizovať čo najviac inštruktáží, pri ktorých každý účastník získa zadarmo zubnú kefku a precvičí si ňou správnu techniku čistenia zubov priamo na mieste. Pokiaľ nám bude počasie priaznivo naklonené, tak istotne dosiahneme náš tohtoročný cieľ zaškoliť viac ako 7000 ľudí,“*** zdôrazňuje Jakub Bavlšík, podľa ktorého dobrá úroveň ústnej hygieny nemá vplyv len na krásu a ústne zdravie.

***„Ústna hygiena vplýva dokonca na celkový zdravotný stav človeka. Bolo dokázané, že zlá ústna hygiena, zápal ďasien a takzvané parodontálne vačky majú priamy vplyv na zvýšené riziko výskytu srdcovocievnych ochorení,‘‘*** dodáva.

Študenti zubného lekárstva každoročne zvyšujú počet navštívených miest v rámci roadshow „ Spolu za zdravý a krásny úsmev “ a ich ambíciou je osloviť čoraz viac ľudí. Zrealizovať toto podujatie by sa nedalo bez obrovského entuziazmu ľudí z organizačného a realizačného tímu, a bez pomoci mnohých partnerov, ktorí na roadshow prispeli finančne alebo materiálne.

***„Naša veľká vďaka patrí aj vedeniu Lekárskej fakulty UPJŠ v Košiciach, zvlášť jej dekanovi prof. MUDr. Danielovi Pellovi, PhD. a odbornému garantovi projektu Dr.h.c. prof. MUDr. Andrejovi Jenčovi, CSc., MPH.,“*** poznamenáva Jakub Bavlšík.

Viac informácií nájdete na: <http://szku.ssszl.sk/> a na FB Fan page www.facebook.com/SpoluZaZdravyAKrasnyUsmev